Deva
Store norske leksikon,Geografi,Verdens geografi,Europa,Romanias geografi
Deva er en by i Romania, Transilvania, ved elva Mureş, 315 km nordvest for Bucureşti. Den ligger 220 meter over havet og har 68 300 innbyggere (2020). Deva er fylkeshovedstad i Hunedoara-fylket.
Byen har næringsmiddel-, treforedlings- og bygningsindustri. Tidligere var det også brytning av kobberkis i omegnen. Det er flere høyere utdanningsinstitusjoner i Deva. Byen ligger inntil en høyde (en gammel vulkan) med ruiner av en borg fra 1200-tallet. Den ble ødelagt i en eksplosjon i 1849. Et arkeologisk museum i et renessanseslott fra 1600-tallet har samlinger fra dakisk og romersk sivilisasjon. Les mer i Store norske leksikon Romanias geografi Økonomi og næringsliv i Romania